SKRIFTLIG FORESPØRGSEL E-0050/03

af Bart Staes (Verts/ALE) til Kommissionen

(21. januar 2003)

Om: Korrespondance mellem Byrne og FIA om tobaksreklamer

Det fremgår af en genpart af en skrivelse dateret den 13. december 2002 fra Max Mosley, formand for den internationale automobilorganisation FIA, til Byrne, medlem af Kommissionen med ansvar for forbrugeranliggender, at Byrne ifølge Mosleys opfattelse ikke har taget hensyn til sponsorinteresserne inden for automobilsporten, idet ikrafttrædelsesdatoen for et europæisk forbud mod tobaksreklamer er fastlagt til den 31. juli 2005. I et direktiv fra 1998, som EF-Domstolen har erklæret ugyldigt, var denne dato fastlagt til den 1. oktober 2006. Mosley anfører sponsorinteresserne inden for automobilsporten og lader mellem linjerne forstå, at Europa meget vel på et eller andet tidspunkt kan blive berøvet formel 1-arrangementer i en længere periode. I undertiden ret aggressive vendinger gør han kommissionsmedlem Byrne personligt og fuldstændigt ansvarlig herfor.

Ifølge Mosleys skrivelse har der tilsyneladende været tætte kontakter mellem FIA og Kommissionens tjenestegrene og navnlig kommissionsmedlem Byrne om denne ikrafttrædelsesdato. Mosley anfører bl.a., at han med skrivelse i december 2001 havde underrettet kommissionsmedlem Byrne om de til de enkelte racing teams fremsendte udtalelser og givet udtryk for FIA's foruroligelse over risikoen for, at det verdensomspændende forbud i 2006 ville komme i fare på grund af den fremrykkede dato. Ifølge Mosley svarede kommissionsmedlemmet, at Kommissionen erkendte problemet, og at Rådet og Parlamentet skulle udtale sig om ikrafttrædelsestidspunktet. Det forlyder ifølge Mosley, at FIA under drøftelser med kommissionsmedlemmet og hans tjenestegrene blev anbefalet at udøve lobbyvirksomhed i Europa-Parlamentet for et ændringsforslag med henblik på at forskyde ikrafttrædelsesdatoen til 2006.

Mosley bemærker afslutningsvis, at den nuværende europæiske indfaldsvinkel vil hindre et verdensomspændende forbud mod tobaksreklamer, idet ikke-EU-lande vil udnytte den almindelige forvirring til at fremsætte forslag om arrangementer uden nogen form for begrænsning af sponsorvirksomhed. Mosley håber, at det vil lykkes i WHO-regi at tilvejebringe de ensartede spilleregler, der nu er et så presserende behov for på verdensplan.

Kan Kommissionen oplyse, om Mosleys beskrivelse af forholdene svarer til virkeligheden? Har kommissionsmedlem Byrne og/eller hans tjenestegrene rent faktisk anbefalet FIA at udøve lobbyvirksomhed i Europa-Parlamentet og Rådet?

Hvilken holdning indtager Kommissionen i dette spørgsmål over for WHO?

Hvilke initiativer har Kommissionen i mellemtiden taget for at beskytte de europæiske borgere ikke blot gennem et forbud mod tobaksreklamer, men også gennem nedbringelse af tilskuddene til tobaksdyrkning?

Svar afgivet på Kommissionens vegne af David Byrne

(24. februar 2003)

Max Mosley, formanden for Den Internationale Sammenslutning af Automobilklubber (FIA), har ved flere lejligheder over for medlemmet af Kommissionen med ansvar for sundhed og forbrugerbeskyttelse og hans personale givet udtryk for sin bekymring vedrørende gennemførelsesdatoen for det foreslåede direktiv om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse(1).

Ved disse lejligheder blev FIA orienteret om, at sagen var under behandling i Rådet og Parlamentet som et normalt led i den fælles beslutningsprocedure.

Betænkningen fra Parlamentets Udvalg om Retlige Anliggender og Det Indre Marked, der blev fremlagt på og vedtaget af plenarforsamlingen den 20. november 2002, omfattede to ændringsforslag med et indhold, som FIA åbenbart kunne støtte. Medlemmet af Kommissionen med ansvar for sundhed og forbrugerbeskyttelse havde over for Europa-Parlamentet anført, at Kommissionen ville være rede til at acceptere disse ændringsforslag. De blev dog ikke vedtaget af Parlamentet.

I forbindelse med forhandlingerne inden for rammerne af WHO-konventionen om bekæmpelse af tobaksrygning har mange lande givet tydeligt udtryk for, at de går ind for et forbud mod reklame for tobaksvarer og sponsorering til fordel for disse. Kommissionen har samme synspunkt og vil gøre sig store anstrengelser for at sikre, at den endelige tekst afspejler eksisterende fællesskabslovgivning på dette område. Det, at Fællesskabet har besluttet at forbyde tobaksvirksomheders sponsorering af internationale arrangementer, viser, at Fællesskabet skal tages alvorligt i bekæmpelsen af tobaksforbruget, hvilket forhåbentlig vil få andre lande til at beslutte sig for at gøre det samme.

Med hensyn til tilskud til tobaksdyrkning understregede Kommissionen i sin meddelelse Et bæredygtigt Europa for en bedre verden: En EU-strategi for bæredygtig udvikling(2), at det var nødvendigt fra 2002 [med en] vurdering af markedsordningen for tobak, tilpasning af ordningen med henblik på udfasning af tobaksstøtte, samtidig med at der træffes foranstaltninger til udvikling af

alternative indtægtskilder og erhvervsmuligheder for tobaksarbejdere og -producenter; fastsættelse af den tidligst mulige frist under hensyntagen til forholdene. Kommissionen forelagde efterfølgende Rådet og Parlamentet et forslag(3), der indeholdt en udtrykkelig henvisning til udfasning af tobaksstøtten. Både Parlamentet og Rådet var imod, at der blev medtaget en sådan henvisning i teksten.

(1) EFT C 270 E af 25.9.2001.

(2) KOM(2001) 264 endelig udg.

(3) Forslag til Rådets forordning om fastsættelse af præmier og garantitærskler for tobak i blade efter sortsgruppe og medlemsstat for høsten 2002, 2003 og 2004 og om ændring af forordning (EØF) nr. 2075/92, KOM(2001) 684 endelig udg.